Vaľová, Jana, poslankyňa NR SR (2018-10-17):
Ďakujem veľmi pekne. Ja som pôvodne chcela vystúpiť s pozmeňovacím návrhom, ale keďže som si vypočula túto rozpravu, tak mi nedá, aby som sa do nej zapojila. V prvom rade by som povedala, že všetci by sme mali tu byť trošku reálni. Mali by sme sa pozrieť do minulosti, do prítomnosti a nehovoriť, že ja to, ty nič, ja to, ty nič. Vážení, dneska si pozrime, nerozprávajte, že nie sme sociálna vláda. Pán Mihál, 280 eur prispievame mladým rodičom na jasličky a škôlky. Viete, ako to využívajú? Neskutočný prínos, áno, to všetci rozprávajú, že to je neskutočný prínos, aby mohli tie svoje deti dávať, aby štát im prispel. (Reakcie z pléna.) Vymeria... Nekričte po mne, pani poslankyňa, chovajte sa slušne, ja po vás nevykrikujem. Budete mať možnosť sa prihlásiť, prihláste sa. Ja viem, že vás to dráždi, ale vydržte. Vymeriavací základ na maximálnu materskú sme zvýšili a bude zvýšený na 1 450 eur. Chceme predĺžiť materskú na 52 týždňov. Ja nerozumiem, v čom sme... Ďakujem, že, pán Mihál, že ste povedal, že dobre. Tak ja nerozumiem, v čom sme nesociálni? Ja tomu nerozumiem, týmto slovám. Ale nekričte, pán Mihál! Ale veď to je fakt, to je fakt, to je fakt. Takže jednoducho nerozprávajte o tom, že nepomáhame mladým, že nepomáhame seniorom. Nechcem tu robiť celý exkurz, ale poviem ešte jednu vec. Keď sa bavíme o Sociálnej poisťovni, ja som možno jedna z tých poslankýň, ktorá tu sedím už trošku dlhšie a ktorá miesto toho, že počuje, že tu niekto niečo povedal a si to zoberie, tak som tu aj prežila to, že sa tu schvaľovali zákony, prežila som, aká bola Sociálna poisťovňa v deficite po druhom pilieri a k tomu sa chcem trošku ešte vrátiť. Vážení, keď ste zaviedli druhý pilier, ja si to pamätám, povedzme si rovno, že ste presunuli peniaze zo Sociálnej poisťovne do súkromných poisťovní, kde ste umožnili, nehovorím, že zle, ale umožnili ste biznis určitým skupinám, pretože tie poisťovne, ktoré boli súkromné, si samozrejme urobili biznis. Pretože okamžite bez všetkého ste im naliali peniaze a presviedčali ste ľudí, všetkých ľudí, že aké budú mať unikátne dôchodky. Presviedčali ste ľudí od 18 a od rokov a ktorí mali 60, hlava-nehlava, že ako to bude výborne, a nakoniec ste sami priznali obrovskú masívnu kampaň ste urobili za obrovské peniaze, a nakoniec ste sami priznali, že neoplatí sa ísť tam ľuďom, ktorí nemajú vyššie príjmy a ľuďom, ktorí sú mladí, čiže tí, ktorí mali pod 30 rokov. Ale tam sa vtedy hlásili všetci. No prečo? No, lebo ste chceli nahnať klientelu práve tým súkromným poisťovniam. A čo ste spôsobili? Spôsobili ste to, že ste vlastne dostali Sociálnu poisťovňu do obrovského deficitu a vtedajší pán Mikloš, minister financií, vymyslel jednu zázračnú vec. A ja vám poviem, prečo to spomínam, o chvíľočku. Vymyslel zázračnú vec a povedal, že vykryjeme deficit, to, čo odišlo do súkromných poisťovní, pretože povedzme si, že poisťovníctvo to je jeden perpetuum mobile na peniaze, možno s humánnym účelom, ale je to biznis. Biznis pre určité skupiny, nie biznis o fazuľkách, ale biznis o miliónoch. Ja si pamätám pána Kaníka, ktorý tu sedel, ja si pamätám, čo sa tu všetko dialo, ako sa to zakladalo. Aby ste aj prišli na to, čo urobí so Sociálnou poisťovňou, ktorá vyplácala väčšinu dôchodkov a ktorá dodnes vypláca väčšinu dôchodkov, tak ste vymysleli, že keď sa sprivatizuje SPP, tak sa naleje, do Sociálnej poisťovne sa nalejú peniaze. A ja vám poviem, ja som si to teraz hľadala, že, tak ja vám prečítam, alebo články, že napríklad do konca roka by mal rezort financií Sociálnej poisťovni na tento účel poukázať ešte osem celá, ešte v korunách, 2 mld. Sk na krytie deficitu priebežného systému vyplácania dôchodkov súvisiaceho so zavedením druhého dôchodkového piliera, je vyčlenených na privatizáciu SPP ešte vyše 70 mld. eur. Koľko peňazí sme museli, všetko, všetko to, čo sme dostali z SPP, a nestačilo to, vážení? Viete, koľko mohlo byť, pani kolegyňa, vy ste mladá, viete, koľkokrát sme mohli mamičkám zvýšiť príspevky? Viete, koľko mohlo byť jasličiek? Viete, koľko mohlo byť škôlok, pani kolegyňa? Ja si to pamätám. Nie, vykryl sa deficit Sociálnej poisťovne, aby súkromné poisťovne si okamžite preliali peniaze a urobili si biznis hlava-nehlava. Aké boli analýzy? Veď sa tu sľubovali švajčiarske dôchodky. Veď sa tu sľubovali, že dôchodky budú také vysoké ako vo Švajčiarsku, všetci len vstúpte do druhého piliera. Ja si pamätám tie papiere, pretože mám aj syna, čo sa tu všetko dialo. Vy poviete, že to bola naša chyba. Ľudia ani nevedeli, v akej sú, akú majú kapitáciu, nič. Rovno ich tam zaradili. Napríklad môj syn prišiel z práce a hovorí: mami, ako je to možné, že ma zaradili do nejakej poisťovne, o ktorej ja nič neviem? Veď ja som ten pozmeňovací návrh dávala, pamätám si, aby sa človek mohol rozhodnúť, keď ide do prvého zamestnania, či vstúpi alebo nevstúpi do druhého piliera. Vy ste to zrušili a dali ste, že vstupuje automaticky. Nikto nevedel, do akej poisťovne ide, kde ide. To, čo boli za záujmy? Viete, koľko miliárd pretieklo? Ja vám poviem koľko, kolegyňa. A toto je nehumánne, toto je nesociálne. Toto mali byť materské škôlky, toto mali byť príspevky, tu sú biznisy pravicovej vlády. Takže poďme na to. V roku 2012, ešte keď sme nastúpili, bol deficit v Sociálnej poisťovni 1,4 mld. eur. Jedna celá štyri miliardy eur mala Sociálna poisťovňa. A viete, čo sa deje teraz? Všetci nás tu obviňujete, akí sme populisti, čo všetko nastane. Pán Jurzyca fantastické slovo použil, ale to k nemu sa špeciálne vrátim, špeciálne cez Transparency, atď., špeciálne. Povedal, že hrôzostrašné veci sa tu budú diať. No ony sa diali. Diali sa, keď Sociálna poisťovňa bola v tak obrovskom deficite. Diali sa. A viete, čo urobilo Maďarsko? My sme boli v deficite a Maďarsko, keď bola kríza v roku 2009, urobili to, že mrazili dôchodky. Pýtam sa, vláda Slovenskej republiky, ktorá vládla, bol tam aj SMER, zmrazila niekomu dôchodky? Znížili sme niekomu dôchodky? Urobili sme to? Nie. Vykrývali sme za druhý pilier, sme vykrývali deficit. Mali sme rôzne sociálne balíčky. Dávali sme... Nevyrušuj ma! (Rečníčka reaguje na pripomienku predkladateľa.) No? Aha, pozmeňovák, dobre. Aby sme vykrývali vlastne rôzne sociálne veci, mali sme rôzne balíčky, mali sme zadarmo rôzne veci. A jednoducho, čo sa stalo? Všetko sme dokázali, všetko sme dokázali vykryť, ešte aj deficit Sociálnej poisťovne. A, vážení, tohto roku deficit v Sociálnej poisťovni po tejto vláde bude 300 miliónov. Bol 1,4 miliardy a počítame, že na budúci rok bude deficit Sociálnej poisťovne nula. Vážení, toto nič vám nehovorí? Škoda, že som sa prihlásila až do ústnej, lebo pána Jurzycu už asi veľmi nebudem, ale ešte stihnem prečítať pozmeňovák. Takže chcem povedať, čoho sa bojíte? Hrôzostrašnosti? Však chcete ísť do vlády! Však ústava garantuje každému dôchodok. Keď sme my v roku 2009 nikomu neznížili dôchodok, ani nezmrazili ako Maďarsko, a dokázali sme toto všetko povykrývať, aj sociálne balíčky, čoho sa vy bojíte? Akých hrôzostrašností? Tak nechoďte do volieb a nechoďte do vlády! Keď sa bojíte hrôzostrašnosti, že ľuďom ponížite dôchodky. Tak to urobte tak, ako sme to urobili my. Nikomu sme dôchodky nezmrazili, nikomu sme neznížili a ešte aj deficit sme dokázali v Sociálnej poisťovni vymazať. Alebo ho vymažeme. Takže, vážení, je to, tak je to a ak budete počúvať ešte aj také všelijaké inštitúcie, chcela som hovoriť aj o mestách. Ja napríklad dávam ako primátorka, musím, lebo nestihnem, 150 eur pri narodení dieťaťa, keď idú do materskej škôlky, čiže aj samosprávy môžu, môžu, môžu vlastne, môžu prispievať. A teraz prečítam pozmeňovací návrh, aby som to stihla, kde chcem, aby ženy, alebo všetci my chceme, aby ženy od vychovaného dieťaťa, vychovaného mali mať možnosť skôr ísť do dôchodku. Nie je to nič vymyslené, platilo to tu roky, roky to tu platilo. Takže v čl. I v bode 2, v čl. 39 ods. 3 druhá veta znie: „Žena má právo na primerané zníženie maximálneho veku potrebného na vznik nároku na primerané hmotné zabezpečenie v starobe o a) šesť mesiacov, ak vychovala jedno dieťa, b) dvanásť mesiacov, ak vychovala dve deti, c) osemnásť mesiacov, ak vychovala tri deti a viac.“ Článok II znie: „Tento ústavný zákon nadobúda účinnosť 1. júla 2019.“. Všetko. Škoda, že som nemohla ešte k Trasparency, ale určite sa ešte prihlásim. (Reakcie z pléna.) Nie, lebo mám desať minút. (Reakcie z pléna.) Ešte môžem hovoriť? (Reakcia z pléna.) Áno?